text: Leon Madsen med i nyt Grand Prix
  13 august 2013 kl. 05.31
  Leon Madsen fra Smidstrup ved Vejle skal for anden gang i træk køre et VM Grand Prix i speedway.
  Det sker, når han i weekenden skal køre i Daugavpils i Letland.
  Leon Madsen står opført som andenreserve i Grand Prix-serien, og da den regerende verdensmester Chris Holder er blevet skadet, skal han erstattes.
  Egentlig burde det være førstereserven, tjekken Ales Dryml, der skulle køre, men da han også er blevet skadet, får danske Leon Madsen chancen.
  
  God debut
  Og det gør han for andet Grand Prix i træk. For knap to uger siden debuterede han i italienske Terenzano, og det med 8 point og en plads i semifinalen.
  Det grand prix blev i øvrigt vundet af en anden kører her fra området, nemlig Esbjerg-køreren Niels-Kristian Iversen, der vandt sit første grand prix nogensinde.
  